**Ενδεικτικές δραστηριότητες για την περιγραφική αξιολόγηση**

Ο/Η εκπαιδευτικός μπορεί να παρατηρεί τον βαθμό στον οποίο οι μαθητές/τριες αναπτύσσουν, καλλιεργούν και κατακτούν τις δεξιότητες μάθησης και τις δεξιότητες ζωής μέσα από τις διαδικασίες υλοποίησης των εργαστηρίων, αλλά και από τα παραγόμενα έργα, ατομικά και ομαδικά. Για παράδειγμα, οι δραστηριότητες που δίνουν τη δυνατότητα στα παιδιά να μιλήσουν και να παρουσιάσουν τον εαυτό τους μας δίνουν στοιχεία για την αυτοαντίληψη και την αυτοεκτίμησή τους. Η εργασία στις ομάδες αναδεικνύει τις δεξιότητες επικοινωνίας και συνεργασίας, την υπευθυνότητα, την προσαρμοστικότητα και τον σεβασμό στα άλλα άτομα, την ανάπτυξη επιχειρηματολογίας και κριτικής σκέψης. Οι δραστηριότητες δραματοποίησης αναδεικνύουν την ενσυναίσθηση και την ευαισθησία των μαθητών/τριών. Οι διαδικασίες στην ολομέλεια της τάξης δίνουν στοιχεία για τις δεξιότητες λήψης αποφάσεων και τα ατομικά και ομαδικά έργα αποτελούν στοιχεία δημιουργικότητας, αλλά και μεταγνωστικής και μετασχηματιστικής ικανότητας των μαθητών/τριών. Επίσης, μια συνολική εικόνα για την απόκτηση γνώσεων και την καλλιέργεια των δεξιοτήτων και των στάσεων που έχουν υιοθετήσει οι μαθητές/τριες μπορεί ο/η εκπαιδευτικός να αντλήσει από τα χαρτόνια των εργαστηρίων, όπου αποτυπώνεται όλη η εξέλιξη και η πορεία του προγράμματος.